
Projektas

LIETUVOS RESPUBLIKOS ŽEMĖS ŪKIO MINISTRAS

ĮSAKYMAS
DĖL VEIKLOS TERMINŲ POKYČIŲ PAREIŠKĖJAMS, PATEIKUSIEMS PARAMOS UŽ ŽEMĖS ŪKIO NAUDMENAS IR KITUS PLOTUS BEI ŪKINIUS GYVŪNUS PARAIŠKAS 2025 M.

2025 m. rugpjūčio           d. Nr. 3D-
Vilnius

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo 8 straipsnio 4 dalimi bei atsižvelgdamas į Lietuvos hidrometeorologijos tarnybos prie Aplinkos ministerijos duomenis ir į Lietuvos agrarinių ir miškų mokslų centro mokslininkų 2025 m. rugpjūčio 6 d. pateiktas rekomendacijas „Dėl intervencinės priemonės ekologinės sistemos „Veiklos ariamojoje žemėje“ veiklos „Tarpiniai pasėliai“ reikalavimų įvertinimo ir nuomonės pateikimo“ dėl vietovių, kuriose paskelbta ekstremalioji situacija dėl ilgo lietingo laikotarpio,
n u s t a t a u, kad deklaruotose 2025 m. paramos už žemės ūkio naudmenas ir kitus plotus bei ūkinius gyvūnus paraiškose:
1.	Posėlis, kaip nustatyta Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo ir kontrolės taisyklėse, patvirtintose Lietuvos Respublikos žemės ūkio ministro 2023 m. vasario 20 d. įsakymu Nr. 3D-92 „Dėl Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo ir kontrolės taisyklių patvirtinimo“ (toliau – Taisyklės), pagal kompleksinės klimatui, aplinkai ir gyvūnų gerovei naudingos sistemos „Veiklos ariamojoje žemėje“ veiklą „Tarpiniai pasėliai“ bei Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašą, patvirtintą Lietuvos Respublikos žemės ūkio ministro 2023 m. vasario 24 d. įsakymu Nr. 3D-107 „Dėl Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašo patvirtinimo“, po pagrindinės kultūros nuėmimo turi būti pasėtas (įskaitant posėlio sėjimą į nenukultus žemės ūkio augalus) iki 2025 m. rugpjūčio 31 d. ir nepertraukiamai išlaikytas dirvoje bent 6 savaites (leidžiama tvarkyti (smulkinti, voluoti) nesuardant dangos).
2.	Žaliasis pūdymas, kaip nustatyta Taisyklėse, ne vėliau kaip iki 2025 metų rugsėjo 15 d. turi būti įterpiamas į dirvą ar kitaip sutvarkomas (voluojamas, smulkinamas, skutamas).
3.	Ekologinei sistemai „Ariamosios žemės keitimas pievomis, jų išlaikymas ir priežiūra“:
3.1.	kai dalyvaujama veikloje „Ariamosios žemės keitimas daugiametėmis pievomis“, pirmaisiais įsipareigojimų laikotarpio metais iki einamųjų metų rugpjūčio 31 d. pasėti žolinius augalus ar jų mišinį (visi Žemės ūkio naudmenų ir kitų plotų klasifikatoriaus (toliau – Klasifikatorius) III grupės kodai ir (ar) Klasifikatoriaus kodas GPŽ), išskyrus atvejus, kai minėti žoliniai augalai ar jų mišinys buvo įsėti į prieš tai auginamus žemės ūkio augalus;
3.2.	 kai dalyvaujama veikloje „Daugiamečių pievų išlaikymas ir priežiūra“, pirmaisiais įsipareigojimų laikotarpio metais iki einamųjų metų rugpjūčio 31 d. įsėti žolinius augalus ar jų mišinį (visi Klasifikatoriaus III grupės kodai ir (ar) Klasifikatoriaus kodas GPŽ), taikant bearimes technologijas.
4.	Atsisakoma pievų šienavimo reikalavimo, nustatyto Taisyklių 6.2, 6.4, 6.9, 8.1.1, 8.1.2, 60.3.1.2, 60.3.2.3, 60.3.3.3, 60.3.5.3, 60.3.7.2, 60.5.4, 71.6, 74.6, 79.5.2, 87.7 papunkčiuose bei Lietuvos kaimo plėtros 2014–2020 metų programos priemonės „Agrarinė aplinkosauga ir klimatas“, patvirtintos Lietuvos Respublikos žemės ūkio ministro 2015 m. balandžio 3 d. įsakymu Nr. 3D-254 „Dėl Lietuvos kaimo plėtros 2014–2020 metų programos priemonės „Agrarinė aplinkosauga ir klimatas“ įgyvendinimo taisyklių patvirtinimo“, veiklai „Dirvožemio apsauga“, nustatyto 18.16.1 papunktyje.
5.	Šis įsakymas taikomas tik 2025 m. pateiktoms paramos už žemės ūkio naudmenas ir kitus plotus bei ūkinius gyvūnus paraiškoms.

